text: РЕШЕНИЕ ЗА ИЗПЪЛНЕНИЕ НА КОМИСИЯТА
  от 13 август 2013 година
  за изменение на Решение 2011/207/ЕС за създаване на специална програма за контрол и инспекции във връзка с възстановяването на запасите от червен тон в източната част на Атлантическия океан и в Средиземно море
  (нотифицирано под номер C(2013) 5224)
  (2013/432/ЕС)
  ЕВРОПЕЙСКАТА КОМИСИЯ,
  като взе предвид Договора за функционирането на Европейския съюз,
  като взе предвид Регламент (ЕО) № 1224/2009 на Съвета от 20 ноември 2009 г. за създаване на система за контрол на Общността за гарантиране на спазването на правилата на общата политика в областта на рибарството (1), и по-специално член 95 от него,
  като има предвид, че:
  (1)
  През 2006 г. Международната комисия за опазване на рибата тон в Атлантическия океан (ICCAT) прие многогодишен план за възстановяване на червения тон в източната част на Атлантическия океан и в Средиземно море. На годишната си среща през 2008 г. ICCAT измени този многогодишен план за възстановяване. Измененият план бе транспониран в законодателството на Съюза чрез Регламент (ЕО) № 302/2009 на Съвета от 6 април 2009 г. относно многогодишен план за възстановяване на червения тон в Атлантическия океан и в Средиземно море (2). Този план беше допълнително изменен и одобрен на годишната среща на ICCAT през 2010 г. чрез Препоръка 10-04 на ICCAT и транспониран в законодателството на Съюза чрез Регламент (ЕС) № 500/2012 на Европейския парламент и на Съвета от 13 юни 2012 г. за изменение на Регламент (ЕО) № 302/2009 на Съвета относно многогодишен план за възстановяване на червения тон в източната част на Атлантическия океан и в Средиземно море (3).
  (2)
  За да се гарантира успешното прилагане на изменения план за възстановяване, бе прието Решение 2009/296/ЕО на Комисията (4) за създаване на специална програма за контрол и инспекция, която обхвана период от две години - от 15 март 2009 г. до 15 март 2011 г.
  (3)
  Специалната програма за контрол и инспекция във връзка с възстановяването на запасите от червен тон в източната част на Атлантическия океан и в Средиземно море, създадена с Решение 2011/207/ЕС на Комисията (5), беше приета с цел да се гарантира непрекъснатото прилагане на програмата, създадена с Решение 2009/296/ЕО, и незабавното въвеждане на някои разпоредби на Препоръка 10-04 на ICCAT. Решение 2011/207/ЕС обхваща периода от 15 март 2011 г. до 15 март 2014 г.
  (4)
  В светлината на дискусиите на ICCAT на годишната ѝ среща през 2011 г. и с оглед да се приложат изцяло изискваните от ICCAT разпоредби, беше целесъобразно, ако тези изисквания не са транспонирани в законодателството на ЕС, да бъде изменено Решение 2011/207/ЕС, за да се приложат изискванията относно вземането на проби и пилотните проекти, определени в точка 87 от Препоръка 10-04 на ICCAT за установяване на многогодишен план за възстановяване на червения тон в източната част на Атлантическия океан и в Средиземно море. Поради това бе публикувано Решение за изпълнение 2012/246/ЕС на Комисията от 2 май 2012 г. за изменение на Решение 2011/207/ЕС за създаване на специална програма за контрол и инспекции във връзка с възстановяването на запасите от червен тон в източната част на Атлантическия океан и в Средиземно море (6).
  (5)
  На годишната си среща през 2012 г. ICCAT прие Препоръка 12-03 за изменение на многогодишния план за възстановяване на червения тон. С цел да се гарантира непрекъснатото прилагане на програмата, създадена с Решение 2011/207/ЕС, и незабавното въвеждане на някои разпоредби на Препоръка 12-03 на ICCAT, е целесъобразно да се актуализират и коригират някои остарели или неправилни позовавания, които съществуват в Решение 2011/207/ЕС.
  (6)
  Поради това Решение 2011/207/ЕС следва да бъде съответно изменено.
  (7)
  Мерките, предвидени в настоящото решение, са в съответствие със становището на Комитета по рибарство и аквакултури,
  ПРИЕ НАСТОЯЩОТО РЕШЕНИЕ:
  Член 1
  Решение 2011/207/ЕС се изменя, както следва:
  1)
  Член 1 се заменя със следното:
  „Член 1
  С настоящото решение се създава специална програма за контрол и инспекции, за да бъде осигурено уеднаквено изпълнение на многогодишния план за възстановяването на запасите от червен тон в източната част на Атлантическия океан и в Средиземно море, приет през 2006 г. от Международната комисия за опазване на рибата тон в Атлантическия океан (ICCAT), транспониран с Регламент (ЕО) № 302/2009 и с Регламент (ЕС) № 500/2012 на Европейския парламент и на Съвета (7) и последно изменен с Препоръка 12-03 на ICCAT от 10 декември 2012 г.
  2)
  В член 3 точка 2 се заменя със следното:
  „2.
  всички операции по улов, разтоварване на суша, прехвърляне, трансбордиране и поставяне в садки, включително проведени пилотни изследвания, за да се набележат начини за изготвяне на по-адекватни приблизителни оценки на броя и теглото на червения тон на мястото на улов и поставяне в садки, включително чрез използването на стереоскопични системи и програмата, използваща системи от стереоскопични камери или алтернативни технологии, които осигуряват еквивалентна точност, които обхващат 100 % от всички операции за поставяне в садки, с което да се прецизират броят и теглото на рибата при всяка операция по поставяне в садки;“
  3)
  Член 4 се изменя, както следва:
  а)
  точка 4 се заменя със следното:
  „4.
  изпълнението на всяка програма за наблюдение в Съюза, включително програмата за наблюдение на държавите членки, както и регионалната програма за наблюдение на ICCAT в съответствие с точки 90, 91 и 92 и приложение 7 от Препоръка 12-03 на ICCAT;“
  б)
  точки 6, 7, 8, 9 и 10 се заменят със следното:
  „6.
  специалните технически мерки и условия за риболова на червен тон, предвидени в Препоръка 12-03 на ICCAT, и по-конкретно правилата за минимален размер и свързаните с тях условия;
  7.
  количествените ограничения на улова и всяко свързано с тях конкретно условие, включително наблюдение на усвоените квоти в съответствие с Препоръка 12-03 на ICCAT;
  8.
  правилата за документацията, приложими към червения тон, в съответствие с Препоръка 12-03 на ICCAT;
  9.
  изпълнението на пилотни изследвания, за да се набележат начини за изготвяне на по-адекватни приблизителни оценки за броя и теглото на червения тон на мястото на улова и поставяне в садки, включително чрез използването на стереоскопични системи;
  10.
  изпълнението на програма, използваща системи от стереоскопични камери или алтернативни технологии, които осигуряват еквивалентна точност, които обхващат 100 % от всички операции за поставяне в садки, с което да се прецизират броят и теглото на рибата при всяка операция по поставяне в садки.“
  4)
  В член 7 точки 1 и 2 се заменят със следното:
  „1.
  схемата на ICCAT за съвместна международна инспекция, предвидена в точки 99, 100 и 101 и приложение 8 от Препоръка 12-03 на ICCAT;
  2.
  методиката на инспекцията, предвидена в Препоръка 12-03 на ICCAT, и по-специално в приложение 8 към нея;“
  5)
  В член 9 параграф 1 се заменя със следното:
  „1. Държава членка, възнамеряваща в рамките на съвместен план за разполагане да проведе надзор и да инспектира риболовни кораби във води, които са под юрисдикцията на друга държава членка, съобщава своите намерения на звеното за контакти на съответната крайбрежна държава членка съгласно член 80, параграф 5 от Регламент (ЕО) № 1224/2009, както и на Европейската агенция за контрол на рибарството.“
  6)
  В член 12 параграф 1 се заменя със следното:
  „1. Специалната програма за контрол и инспекции се прилага чрез националните програми за контролна дейност по член 46 от Регламент (ЕО) № 1224/2009, приети от Гърция, Испания, Франция, Италия, Кипър, Малта и Португалия, а от 1 юли 2013 г. и чрез националната програма за контролна дейност, приета от Хърватия.“
  7)
  Член 15 се изменя, както следва:
  а)
  параграф 2 се заменя със следното:
  „2. На 15 юли и на 15 септември всяка година се изпращат междинни доклади за периода до края на предходния месец, а на 15 януари се изпраща окончателен доклад, обхващащ предходната година.“
  б)
  в параграф 3, буква б) подточки i) и ii) се заменят със следното:
  „i)
  риболовния кораб (име, флаг, риболовен уред и номер по ICCAT, номер от регистъра на флота на Общността или външен идентификационен код), капан, стопанство или предприятие, осъществяващо преработка и/или търговия със съответните продукти от червен тон;
  ii)
  датата и мястото на инспекцията, както и обема на червения тон, свързан с нарушението;“
  8)
  Приложения I, II, III и IV се заменят с приложенията към настоящото решение.
  Член 2
  Адресати на настоящото решение са държавите членки.
  Съставено в Брюксел на 13 август 2013 година.